9. การควบคุมภายใน

คณะกรรมการของบริษัทได้ประเมินระบบการควบคุมภายในด้านต่างๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูลและระบบการ
ติดตามคณะกรรมการมีความเห็นว่าบริษัทมีการควบคุมภายในที่เพียงพอแล้ว
โดยสามารถสรุปผลการประเมินระบบการ ควบคุมภายในของบริษัทดังนี้

1. ด้านองค์กรและสภาพแวดล้อม

บริษัทมีการจัดการโครงสร้างขององค์กร ขอบเขตอำนาจของฝ่ายบริหารต่างๆ
เป็นลายลักษณ์อักษรอย่างชัดเจนและได้กำหนดเป้าหมายของบริษัทในการดำเนินธุรกิจในอนาคตไว้เพื่อให้ฝ่ายบริหารและพนักงานในระดับต่างๆได้ร่วมกันทำงานเพื่อไปสู่เป้าหมายร่วมกัน
โดยเน้นในเรื่องความซื่อสัตย์สุจริตและความเป็นธรรมต่อองค์กร
และได้จัดทำข้อกำหนดเกี่ยวกับจริยธรรม (Code of Conduct)
ซึ่งประกอบด้วยข้อกำหนดการห้ามฝ่ายบริหารและพนักงานกระทำการใดๆ
ที่อาจก่อให้เกิดความขัดแย้งทางผลประโยชน์กับบริษัทเป็นลายลักษณ์อักษร พร้อมบทลงโทษ
หากมีการฝ่าฝืนข้อกำหนด ดังกล่าว

2. ด้านการบริหารความเสี่ยง

ฝ่ายบริหารได้ให้ความสำคัญเกี่ยวกับการบริหารความเสี่ยงเป็นอย่างมาก
เนื่องจากธุรกิจของบริษัทเป็นธุรกิจที่เกี่ยวข้องโดยตรงกับความเสี่ยง
จึงเพิ่มความรอบคอบและระมัดระวังในการบริหารทางการเงิน การพิจารณาให้สินเชื่อ
แก่ลูกค้าตลอดจนพนักงานของบริษัท โดยกำหนดมาตรการป้องกันและจัดการความเสี่ยง
ซึ่งรวมถึงความเสี่ยงที่มีต่อผล การดำเนินงานของบริษัท

3. ด้านการควบคุมการปฏิบัติงานของฝ่ายบริหาร

เนื่องจากบริษัทได้จัดให้มีโครงสร้างองค์กรของฝ่ายบริหารและขอบเขตของอำนาจไว้อย่างชัดเจนเป็นลายลักษณ์อักษร
มีระบบการตรวจสอบระหว่างหน่วยงานในแต่ละขั้นตอน
จึงมั่นใจได้ว่าฝ่ายบริหารได้ปฏิบัติตามกฎข้อบังคับของบริษัท ตลอดจนกฎหมายและข้อบังคับที่เกี่ยวข้อง
ในกรณีที่คณะกรรมการบริษัทได้มอบอำนาจให้กรรมการผู้จัดการหรือบุคคลอื่น
ทำหน้าที่แทนในเรื่องเกี่ยวกับการดำเนินงานตามปกติธุรกิจ
การมอบอำนาจดังกล่าวต้องเป็นไปตามมติของที่ประชุมคณะกรรมการบริษัทที่มีกรรมการอิสระหรือกรรมการที่เป็นกรรมการตรวจสอบเข้าร่วมประชุมและหากกรรมการอิสระหรือกรรมการที่เป็นกรรมการตรวจสอบคัดค้านการมอบอำนาจนั้น
ต้องบันทึกความเห็นของกรรมการดังกล่าวในรายงานการประชุมให้ชัดเจน
ทั้งนี้การมอบอำนาจดังกล่าวจะต้องไม่มีลักษณะเป็นการมอบอำนาจที่ทำให้ผู้รับมอบอำนาจสามารถอนุมัติรายงานที่ตนหรือบุคคลที่อาจมีความขัดแย้งมี
ส่วนได้เสีย หรืออาจมีความขัดแย้งทางผลประโยชน์ในลักษณะอื่นใดกับบริษัทหรือบริษัทย่อย

4. ด้านระบบสารสนเทศและการสื่อสารข้อมูล

บริษัทเล็งเห็นถึงความสำคัญในการรวบรวมและประมวลผลข้อมูลให้ได้อย่างรวดเร็วและมีประสิทธิภาพจึงได้มีการลงทุนให้ฝ่ายต่างๆ
มีเครื่องคอมพิวเตอร์ที่ทันสมัยไว้ใช้งานอย่างเพียงพอ เพื่อรายงานให้ฝ่ายบริหารและ
คณะกรรมการได้รับทราบและสามารถตัดสินใจในการแก้ปัญหา
โดยเฉพาะข้อมูลทางด้านบัญชีและการเงิน

5. ด้านระบบการติดตาม

บริษัทได้มีการติดตามการดำเนินงานให้เป็นไปตามเป้าหมายที่กำหนดไว้
โดยสรุปเป็นรายงานเปรียบเทียบการดำเนินงานกับเป้าหมายที่ตั้งไว้ หากมีข้อบกพร่อง
จะนำเสนอต่อผู้บริหารเพื่อพิจารณาดำเนินการให้บรรลุเป้าหมายของบริษัท

นอกจากนี้ บริษัทได้จัดให้มีสำนักตรวจสอบภายใน เพื่อปฏิบัติงานตรวจสอบภายใน
โดยเน้นด้านความเสี่ยงของธุรกิจและระบบการปฏิบัติงาน โดยมีวัตถุประสงค์เพื่อ

(1) เพิ่มประสิทธิภาพในการดำเนินงานของบริษัทและรายงานต่อ
    คณะกรรมการตรวจสอบและผู้บริหาร

(2) เพื่อให้เกิดความมั่นใจในการควบคุม
    ดูแลการใช้สินทรัพย์ของบริษัทให้เป็นไปอย่างมีประสิทธิภาพ

(3) เพื่อให้คณะกรรมการตรวจสอบและผู้บริหารทราบถึงปัญหาที่อาจเกิดขึ้น
    เพื่อดำเนินการป้องกันได้ทันต่อเหตุการณ์

(4) เพื่อให้เกิดความมั่นใจว่าบริษัทมีระบบการควบคุมภายในที่ดีและพนักงานมีการปฏิบัติงานตามระบบการควบคุมภายในที่กำหนดไว้

  ทั้งนี้ บริษัทฯได้แนบรายงานการจากประธานคณะกรรมการตรวจสอบมาด้วย

รายงานจากประธานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของ บริษัท ฐิติกร จำกัด (มหาชน) ประกอบด้วยกรรมการอิสระ 3 ท่าน
ซึ่งเป็นผู้ทรงคุณวุฒิ และมีประสบการณ์ด้านการเงิน ภาษีอากร และการจัดการ
โดยมีศาสตราจารย์พิษณุ จงสถิตย์วัฒนา เป็นประธานกรรมการตรวจสอบ นายไพรินทร์ วงษ์วันทนีย์
และนายทวีป ชาติธำรง เป็นกรรมการตรวจสอบ ซึ่งทุกท่านไม่ได้เป็นเจ้าหน้าที่บริหาร
หรือพนักงานของบริษัท และมีนางทัศนีย์ ตอบงาม เป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่ และความรับผิดชอบ
ตามที่ได้รับมอบหมายจากคณะกรรมการบริษัทฯ
ซึ่งสอดคล้องกับข้อบังคับของตลาดหลักทรัพย์แห่งประเทศไทย ได้แก่ การสอบทานงบการเงิน
การสอบทานระบบการควบคุมภายใน และการสอบทานรายการบัญชีกับกิจการที่เกี่ยวข้องกัน ในปี
2553 ได้มีการประชุมรวมทั้งสิ้น 4 ครั้ง คณะกรรมการได้เข้าร่วมประชุมอย่างพร้อมเพียง
โดยได้มีการหารือ แลกเปลี่ยนความคิดเห็นร่วมกับฝ่ายบัญชี ผู้สอบบัญชีรับอนุญาต
และผู้ตรวจสอบภายใน ในเรื่องที่เกี่ยวข้อง เพื่อให้มั่นใจว่าบริษัทฯ มีรายงานทางการเงินที่ถูกต้อง
และเพียงพอ และได้รายงานผลการประชุมทุกครั้ง ต่อที่ประชุมคณะกรรมการบริษัท
เพื่อพิจารณาอนุมัติ

คณะกรรมการตรวจสอบได้สอบทานงบการเงินรายไตรมาส และงบการเงินประจำปี 2553
สิ้นสุดวันที่ 31 ธันวาคม 2553 ของบริษัทฯ และงบการเงินรวม
โดยได้ประชุมร่วมกับผู้สอบบัญชีทุกครั้ง ได้สอบถามในเรื่องความถูกต้องครบถ้วนของงบการเงิน
ความเพียงพอในการเปิดเผยข้อมูล
และผลกระทบต่องบการเงินจากการใช้ประกาศมาตรฐานการบัญชีใหม่ เพื่อให้มั่นใจว่า
การจัดทำงบการเงินเป็นไปตามข้อกำหนดของกฎหมาย และมาตรฐานบัญชีที่รับรองทั่วไป
ตามรายงานและความเห็นของผู้สอบบัญชี และมีการเปิดเผยข้อมูลเพียงพอ และทันเวลา
สอดคล้องกับข้อบังคับของตลาดหลักทรัพย์ฯ

สำหรับระบบควบคุมภายใน
คณะกรรมการตรวจสอบได้สอบทานผลการตรวจสอบภายในประจำไตรมาส และประจำปี
พร้อมทั้งได้ให้ข้อแนะนำ และติดตามการดำเนินการแก้ไข ในประเด็นที่มีนัยสำคัญ
เพื่อการกำกับดูแลกิจการที่ดี และการควบคุมภายในที่เพียงพอ
นอกจากนี้ได้ให้ความเห็นชอบต่อแผนการตรวจสอบภายในปี 2554 ด้วย
คณะกรรมการตรวจสอบได้สอบทานรายการบัญชีกับกิจการที่เกี่ยวข้องกัน
หรือรายการที่อาจมีความขัดแย้งทางผลประโยชน์
รวมถึงการเปิดเผยข้อมูลของรายการดังกล่าวในงบการเงิน และหมายเหตุประกอบงบการเงิน

ส่วนการพิจารณาแต่งตั้งผู้สอบบัญชีรับอนุญาตประจำปี 2554
คณะกรรมการตรวจสอบได้พิจารณาเห็นชอบให้เสนอต่อคณะกรรมการบริษัทฯ
และที่ประชุมผู้ถือหุ้นประจำปี 2554 แต่งตั้งบริษัท เอ็ม อาร์ แอนด์ แอสโซซิเอท จำกัด
โดยมีนายเมธี รัตนศรีเมธา ผู้สอบบัญชีรับอนุญาต เลขทะเบียน 3425 หรือนายพิศิษฐ
ชีวะเรืองโรจน์ ผู้สอบบัญชีรับอนุญาต เลขทะเบียน 2803 เป็นผู้สอบบัญชีต่อไปอีก 1 ปี
ในอัตราค่าตอบแทนการสอบบัญชี 1,650,000 บาท จากเดิม 1,600,000 บาท

โดยสรุปคณะกรรมการตรวจสอบได้ปฏิบัติหน้าที่ตามที่ได้รับมอบหมายจากคณะกรรมการบริษัทฯ
ด้วยความอิสระในการสอบทานงบการเงิน การควบคุมภายในที่เพียงพอเหมาะสม
และการสอบทานรายการบัญชีกับกิจการที่เกี่ยวข้องกัน รวมทั้งการเปิดเผยข้อมูลที่เพียงพอ
ตามกฎหมาย และข้อบังคับที่เกี่ยวข้อง

  พิษณุ จงสถิตย์วัฒนา

(ศาสตราจารย์พิษณุ จงสถิตย์วัฒนา)

  ประธานคณะกรรมการตรวจสอบ

  23 กุมภาพันธ์ 2554